MT Il-Ġurnal Uffiċjali ta’ l-Unjoni Ewropea C 85/17

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini tal-prodotti agrikoli u ta' l-oġġetti ta' l-ikel

(2008/C 85/11)

Din il-pubblikazzjoni tikkonferixxi d-dritt għal oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

SINTEŻI

REGOLAMENT TAL-KUNSILL (KE) Nru 510/2006

“MELTON MOWBRAY PORK PIE”

Nru tal-KE: UK/PGI/005/0335/13.02.2004

DPO ( ) IĠP ( X )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv.

1. Dipartiment responsabbli fl-Istat Membru:

Isem: Department for the Environment, Food and Rural Affairs Indirizz: Food Chain Marketing and Competitiveness Division Food Exports and Regional Food Branch Area 4C Nobel House 17 Smith Square London SW1P 3JR United Kingdom Tel. (44-207) 238 66 87 Faks (44-207) 238 57 28 Indirizz elettroniku: simon.johnson@defra.gsi.gov.uk

2. Grupp:

Isem: The Melton Mowbray Pork Pie Association Indirizz: P.O. Box 5540 Melton Mowbray Leicestershire LE13 1YU United Kingdom Tel. (44-166) 456 93 88 Faks — Indirizz elettroniku: mocallaghan@tiscali.co.uk Kompożizzjoni: Produtturi/proċessuri ( X ) Oħrajn ( )

3. Tip tal-prodott:

Kategorija 1.2. Prodotti magħmulin mil-laħam (imsajrin, immellħin, affumikati, eċċ.)

4. Speċifikazzjoni:

(Sinteżi tar-rekwiżiti skond l-Artikolu 4(2) tar-Regolament (KE) Nru 510/2006)

4.1. Isem: “Melton Mowbray Pork Pie”

4.2. Deskrizzjoni: Il-Melton Mowbray Pork Pies għandhom forma tonda karatteristika tagħhom minħabba l-kisja ta' għaġina bbuzzata 'l barra mill-ġenb. L-għaġina hija ta' konsistenza rikka kulur kannella dehbi. Il-mili tal-majjal mhuwiex ikkurat u għalhekk huwa ta' kulur griż — il-kulur tal-majjal mixwi. Il-mili huwa ta' konsistenza umida, magħmul minn partikoli żgħar. Il-kontenut tal-laħam tal-prodott kollu għandu jkun ta' l-inqas 30 %. Bejn il-mili u l-kisi ta' l-għaġina hemm saff ta' ġeli.

Bħala togħma, l-għaġina moħmija fil-forn hija rikka waqt li l-mili huwa bnin b'togħma ta' laħam u mħawwar b'mod partikolari bil-bżar.

It-torti jridu jkunu mingħajr kuluri, togħmiet u preservattivi artifiċjali. Jinbiegħu f'diversi qisien u piżijiet u minn għażla ta' ħwienet, inklużi ħwienet tal-laħam tradizzjonali, supermarkets, delicatessens u ħwienet li jservu l-ikel.

4.3. Żona ġeografika: Il-belt ta' Melton Mowbray u r-reġjun ta' madwaru, li jmissu:

mit-Tramuntana, ma' l-A52 mill-M1 u l-A1, inkluża l-belt ta' Nottingham,

mil-Lvant, ma' l-A1 mill-A52 sa l-A605, inklużi l-bliet ta' Grantham u Stamford,

mill-Punent, ma' l-M1 mill-A52 sa l-A45,

min-Nofsinhar, ma' l-A45 u l-A605 mill-M1 sa l-A1, inkluża l-belt ta' Northampton.

Riċerka estensiva minn storiku lokali wriet li matul il-bidu u n-nofs tas-seklu dsatax meta kienu bdew jissajru t-torti għall-konsum kummerċjali għall-ewwel darba, ostakli ġeografiċi u ekonomiċi llimitaw l-produzzjoni tal-Melton Mowbray Pork Pie għall-belt ta' Melton Mowbray stess u r-reġjun ta' madwaru.

Iż-żona ġeografika deskritta hawn fuq hija akbar miż-żona oriġinali ta' produzzjoni. Dan jikkunsidra l-fatt li matul iż-żmien dawk l-ostakli saru anqas sinifikanti, u jirrikonoxxi li l-produzzjoni tal-Melton Mowbray Pork Pie skond il-metodu ta' sajran deskritt hawn taħt ilha ssir għal 100 sena fiż-żona usa' ta' madwar Melton Mowbray.

4.4. Prova ta' l-oriġini: Prova li l-prodott huwa manifatturat fiż-żona denominata jistgħu jkunu r-referenza għar-rekords li jżommu l-produtturi u r-referenza għas-sistemi ta' traċċabilità li jeżistu. Il-korp ta' spezzjoni nominat għandu jagħmel spezzjonijiet annwali fuq kull produttur biex jiżgura li jkun hemm konformità ma' l-ispeċifikazzjoni.

Kull membru għandu jirċievi Numru ta' Ċertifikazzjoni tiegħu stess ipprovdut mill-korp ta' spezzjoni biex jintwera fuq l-imballaġġ u fuq kwalunkwe materjal tal-post tal-bejgħ meta jinbiegħu l-Melton Mowbray Pork Pies. Dan in-numru uniku għandu juri fejn tkun saret kull torta mibjugħa, direttament lura sal-produttur. Fil-każ ta' produtturi fuq skala żgħira, xi prodotti li jkunu ġew manifatturati jinbiegħu biss minn ħwienet tal-bejgħ tagħhom stess, filwaqt li membri akbar ibigħu l-prodotti permezz tal-bejjiegħa bl-imnut ewlenin.

Il-produtturi jinħarġilhom Timbru tas-Saħħa mill-Food Standards Agency (Aġenzija ta' l-Istandards ta' l-Ikel) u dan flimkien ma' l-użu ta' kodiċi tad-data jipprovdu traċċabilità sħiħa ta' prodott mill-post tal-bejgħ, għal-lott tal-produzzjoni, saħansitra għall-fornitur approvat ta' kull ingredjent li fih il-prodott.

Il-Melton Mowbray Pork Pie Association ser tissorvelja l-użu tat-timbru ta' awtentikazzjoni tagħha stess, mogħtija lil kull membru tagħha. Dan it-timbru jerġa' jintuża fuq kwalunkwe imballaġġ u materjal tal-post tal-bejgħ.

4.5. Metodu ta' produzzjoni: Dawn l-ingredjenti li ġejjin biss iridu jintużaw fil-manifattura ta' Melton Mowbray Pork Pies:

Il-metodu tat-tisjir huwa kif ġej:

L-ingredjenti ta' l-għaġina jitħalltu flimkien, u l-għaġina tinfetaħ f'qigħan u wċuh, imbagħad titħalla toqgħod qabel ma tintuża għall-manifattura tat-torti.

Il-laħam tal-majjal ikkapuljat jew imqatta' f'biċċiet żgħar jitħallat ma' l-ingredjenti l-oħra biex jifforma l-mili tat-torti.

Il-qigħan ta' l-għaġina jew jitpoġġew f'forma ta' ċirku apposta jew jitpoġġew madwar forma jew xi mudell simili.

Il-mili jinqasam fit-torti u jitpoġġa fuq il-qiegħ tat-torta. Imbagħad il-wiċċ ta' l-għaġina li ġie ppreparat qabel jitpoġġa fuq il-mili, u t-truf jinghalqu sew flimkien. Xi torti jinħadmu bl-idejn u biċċa minnhom fl-aħħar jiġu dekorati b'għafsa ta' l-idejn fuq it-truf biex jagħlqu l-wiċċ mal-ġnub.

Imbagħad jinħarġu miċ-ċrieki tagħhom u jitpoġġew fuq tilar tal-ħami mingħajr appoġġ. Xi torti jistgħu jiġu ffriżati f'dan l-istat u jinżammu biex jinħmew aktar tard, jew jinbiegħu ffriżati biex jinħmew id-dar.

Imbagħad it-torti jinħmew sakemm l-għaġina ssir ta' kulur kannella dehbi, jitħallew jibirdu u wara jiġu miksija bil-ġeli.

It-torti imbagħad jitpoġġew f'temperatura ta' anqas minn 8 °C.

It-torti jistgħu jitgeżwru f'xi tip ta' karta u jiġu mmarkati bid-data għall-bejgħ bl-imnut, jew inkella jitħallew mikxufin. It-torti jistgħu jitħallew f'xi vetrina tat-tkessiħ biex jistennew ix-xiri. Xi torti jinbiegħu sħan f'erba' sigħat wara li jinksew bil-ġeli.

It-torti jinbiegħu f'varjetà wiesgħa ta' ħwienet li tvarja mis-supermarkets ewlenin sal-ħanut tal-produttur stess.

4.6. Rabta: Mis-seklu sittax 'il quddiem sar tqassim konsiderevoli ta' l-art madwar il-belt ta' Melton Mowbray. B'dan it-tibdil l-għelieqi miftuħin tneħħew mill-pajżagg u żviluppaw l-għelieqi mdawrin bir-ringiela tas-sġajriet tant karatteristiċi ta' l-art agrikola ta' l-East Midlands. B'riżultat ta' dan, l-attività agrikola ewlenija nbidlet mit-trobbija tan-nagħaġ fuq il-mergħat miftuħa għat-trobbija kkontrollata tal-baqar. Il-ħalib żejjed mill-baqar kien jiġi magħmul f'ġobon, partikolarment il-Blue Stilton. Prodott sekondarju tal-produzzjoni tal-ġobon huwa x-xorrox. Ix-xorrox imħallat man-nuħħala huwa għalf eċċelenti għall-ħnieżer. Ir-raħħala li kellhom il-baqar tal-ħalib bnew imqawel għall-ħnieżer u bdew irabbu l-annimali biex jieklu ż-żejjed li kien jibqa' mill-attivitajiet tagħhom tal-produzzjoni tal-ħalib.

F'Leicestershire l-għelieqi jingħalqu billi jinżara l-Hawthorn matul il-qasma (il-konfini ta' l-għelieqi). Meta r-ringiela tas-sġajriet tkun kibret għal għoli ta' madwar żewġ metri, tinżabar f'żewġ saffi, biex tifforma barriera impenetrabbli, matul il-ġnub tal-gandotti tal-konfini, rotot popolari mal-volpijiet. Dan, mill-banda l-oħra, wassal għal żieda fil-popolazzjoni tal-volpijiet. Biex jiġi kkontrollat dan it-tkattir tal-volpijiet, intużaw klieb tal-kaċċa biex jaqbdu l-volpi u joqtluh. Dawn il-klieb kienu kkontrollati minn rikkieba fuq iż-żwiemel li ġabu l-iżvilupp tal-kaċċa tal-volpi bħala sport għall-ħarifa u x-xitwa. Sa minn nofs is-seklu tmintax, il-kaċċaturi staġjonali tal-volpi bdew jiffokaw l-attivitajiet tal-kaċċa tagħhom fuq il-belt ta' Melton Mowbray. Matul ix-xhur tal-ħarifa u x-xitwa, kienu jinqatlu l-qżieqeż, u kienet tibda l-produzzjoni tat-torti tal-majjal. Il-qaddejja tal-kaċċa kienu jżommu dawn it-torti fil-bwiet biex jikluhom meta jaqbadhom il-ġuh waqt li kienu jmexxu ż-żwiemel madwar il-belt għall-konvenjenza tal-kaċċatur għani tal-volpi. Il-kaċċatur rikkieb tal-volpi malajr induna b'dawn it-torti sempliċi u tant delizzjużi tar-raħħala, u għalhekk beda jġorrhom fil-boroż u l-bwiet biex jikolhom waqt il-kaċċa.

Dawn it-torti delizzjużi, li kienu jisservew bħala kolazzjon filgħodu, tant ingħoġbu minn dawn il-kaċċaturi staġjonali għanja, li dawn stennew li jsibuhom ukoll fil-klabbs tagħhom ta' Londra. Edward Adcock, fl-1831, beda jesporta torti tal-majjal minn Melton Mowbray għal Londra permezz ta' vettura pubblika miġbuda miż-żwiemel li kienet taħdem ta' kuljum minn Leeds għal Londra. B'hekk beda l-kummerċ u l-promozzjoni tal-Melton Mowbray Pork Pie.

L-epoka tal-ferrovija ttrasformat l-industrija. Vaguni speċjali fuq is-sistema tal-ferrovija bdew jintużaw flok il-vetturi ta' kuljum miġbuda miż-żwiemel biex iwasslu t-torti Londra u fi bliet oħra ewlenin. Inbnew fran qrib l-istazzjon ta' Melton Mowbray u t-torti ġew ittrasportati mar-Renju Unit u anke l-Awstralja, New Zealand u l-Afrika t'Isfel fl-istivi mkessħin ta' bastimenti tat-tagħbija li kienu fi triqithom lura lejn dawk il-pajjiżi. L-isem tat-torta nfirxet u mill-1870 sal-bidu tas-seklu ta' wara l-industrija għaddiet minn żmien tajjeb ferm. Minħabba l-fama dejjem tikber tal-prodott xi wħud mill-produtturi ewlenin ipprovaw jipproteġu l-isem minn imitazzjonijiet, iżda mingħajr suċċess.

L-Ewwel Gwerra Dinjija waqqfet għal kollox il-kummerċ ta' l-esportazzjoni u l-industrija bdiet sejra lura. Madankollu, matul l-aħħar 20 sena l-industrija ngħatat spinta u bdiet tespandi biex tlaħħaq ma' domanda dejjem tikber għal dan it-tip ta' ikel versatili. Il-Melton Mowbray Pork Pies magħmula fiż-żona denominata issa jinstabu għal bejgħ f'bosta mis-supermarkets il-kbar u qed jerġgħu jiġu esportati.

Aktar riċenti, il-Melton Mowbray Pork Pies ġibdu l-attenzjoni minn żoni differenti. Il-ktieb ta' gwida ta' l-ivjaġġar internazzjonali “Lonely Planet” jirreferi għall-belt ta' Melton Mowbray bħala l-belt “which gave the world the best pork pies under the sun” (li tat lid-dinja l-aqwa torti tal-majjal taħt il-kappa tax-xemx). Il-popolarità mġedda tal-prodott dehret fl-1996 meta d-Duka ta' Gloucester ġibed xi pubbliċità waqt żjara lil ħanut ta' produttur u deher f'artiklu tal-gazzetta jduq il-Melton Mowbray Pork Pies. Il-BBC ukoll wera silta fuq il-Melton Mowbray Pork Pies bħala parti mill-programm televiżiv popolari “Food and Drink” li kien jintwera fl-aqwa ħin tat-trasmissjoni.

Il-Melton Mowbray Pork Pies huma evidentement differenti minn torti oħra tal-majjal fl-imballaġġ, id-disinn u l-kummerċjalizzazzjoni tagħhom fil-post tal-bejgħ. Meta mqabbla ma' torti tal-majjal oħrajn, għandhom żieda fil-prezz ta' 10-15 % fis-suq għax għandhom fama speċifika li taqtagħhom għalihom bħala differenti u ta' kwalità aħjar li tixraq il-prezz ogħla. Il-Melton Mowbray Pork Pie Association twaqqfet fl-1998 biex tgħaqqad flimkien il-produtturi kollha fiż-żona denominata bil-għan li tiżgura l-ħarsien tal-Melton Mowbray Pork Pie awtentika u li tkabbar l-għarfien dwar l-oriġini tal-prodott.

4.7. Korp ta' Spezzjoni:

Isem: Product Authentication Inspectorate Limited Indirizz: Rowland House 65 High Street Worthing W. Sussex BN11 1DN United Kingdom Tel. (44-190) 323 77 99 Faks (44-190) 320 44 45 Indirizz elettroniku: paul.wright@food-standards.com

4.8. Tikkettar: Wara li dan il-prodott jiġi rreġistrat b'suċċess tinħareġ marka ta' l-IĠP (Indikazzjoni Ġeografika Protetta) li tintuża eżatt ma' ġenb l-isem irreġistrat.

(1) ĠU L 93, 31.3.2006, p. 12.